Redemptor humani generis, virtus et sapientia Dei patris, Dominus noster Jesus Christus, previdens humanæ fragilitatis naturam labilem esse ad peccandum et promptam, per semetipsum adversus cotidiana vulnera nostrorum peccaminum elemosinæ donare dignatus est nobis salubre medicamentum. Quod ego Rotlendis, in Dei nomine, considerans, dono ad locum Cluniacum, quod dedicatum est in honore beatorum apostolorum Petri et Pauli, cuique venerabilis memoriæ dunnus Odilo abbas preesse videtur, aliquid de mea hereditate pro remedio animæ meæ et viri mei Herberti et filii mei Bernardi. Est autem ipsa hereditas sita in pago Cabilonense, in villa Glenensi; totum videlicet quod ibi visa sum habere, hoc sunt curtiles, vineæ, campi. Item in alia villa Corclogia, curtile unum ubi Bernardus manet. Item in episcopatu Vesontionum, in villa Fagio, mansum unum cum omnibus appenditiis suis, ubi Rainardus mansit: hoc sunt campi, prata, bosci, cum aquis, viridiari[i]s. Faciant autem rectores Sancti Petri de memoratis rebus ab hac die et deinceps quicquid facere voluerint. S. Frogerii, S. Odonis, qui fieri firmareque rogaverunt. S. Rainaldi Gualonis. S. Atenardi. S. Rotberti. S. Maingaudi. S. Odonis.